Enn sígur á ógæfuhliðina hjá liði Skagamanna sem mætti Grindvíkingum á Akranesvelli í gærkvöldi . Lokatölur leiksins urðu 2 - 1 Grindvíkingum í vil og Skagamenn sitja því í næstneðsta sæti deildarinnar með sjö stig og hafa ekki unnið leik síðan í maílok . Lið ÍA byrjaði leikinn miklum mun betur og komst yfir á 28. mínútu þegar Stefán Þórðarson skoraði fyrsta mark leiksins úr vítaspyrnu . Þannig var staðan í hálfleik , 1 - 0 . Grindvíkingurinn Jósef Kristinn Jósefsson náði þó að jafna á 59. mínútu og tæpum tíu mínútum síðar skoraði Jóhann Helgason , varamaður í liði Grindvíkinga , eftir að hafa verið inni á vellinum í um hálfa mínútu . Sigurinn er fjórði útisigur Grindvíkinga í röð . Nánar í næsta tölublaði Skessuhorns sem kemur út á morgun .